Ramaphosa kry weer probleme met vliegtuigAdjunkpresident Cyril Ramaphosa op 7 Februarie 2016 by die ou Peter Mokaba-stadion in Polokwane, Limpopo (Foto: ANA) Ronnie Mamoepa, Ramaphosa se woordvoerder, het gesê die adjunkpresident het Sondag met ŉ vliegtuig van die lugmag van die Krugerwildtuin se lughawe in Witrivier, Mpumalanga, na die Waterkloof-lugmagbasis in Pretoria gevlieg. Volgens Mamoepa het die vliegtuig tydens die vlug tegniese probleme ondervind en moes omdraai. Die vliegtuig het veilig geland waarna Ramaphosa se bloulig-brigade hom na sy huis in Johannesburg vervoer het. Ramaphosa is Saterdag as die eerste kanselier van die Universiteit van Mpumalanga ingehuldig en het Sondag ŉ provinsiale beraad van die ANC toegespreek. Ramaphosa het op 21 Maart sy geskeduleerde besoek aan die Oos-Kaap gekanselleer weens ŉ tegniese probleem met die vliegtuig waarmee hy sou reis. “Die vliegtuig van die Suid-Afrikaanse Lugmag waarmee die adjunkpresident sou reis, het tegniese probleme ondervind en die besoek aan die Oos-Kaap is gekanselleer,” het die presidensie destyds in ŉ verklaring gesê.